《水调歌头 舟回平望，久之过乌戍、值雨少憩，向晚复晴，再用韵赋二首 其二》
宋代·葛郯

帆腹饱天际，树发渺云头。翠光千顷，为谁来去为谁留。

疑是吴宫西子，淡扫修眉一抹，妆罢玉奁秋。中流送行客，却立望层楼。

风色变，堤草乱，浪花愁。跳珠翻墨，轰雷掣电几时收。

应是阳侯薄相，催我胸中锦绣，清唱和鸣鸥。残霞似相贷，一缕媚汀洲。

作者简介：郯字谦问，归安（今浙江省吴兴县）人。葛立方之子。绍兴二十四年（1154）进士。乾首七年（1171），常州通判。守临川，淳熙八年（1181）卒。有信斋词一卷。